
PËR DISA NDRYSHIME NË LIGJIN NR.8436, DATË 28.12.1998 “PËR ORGANIZIMIN E PUSHTETIT GJYQËSOR NË REPUBLIKËN E SHQIPËRISË”, NDRYSHUAR ME LIGJIN NR.8546, DATË 5.11.1999

Në mbështetje të neneve 81 dhe 83 pika 1 të Kushtetutës, me propozimin e Këshillit të Ministrave,

K U V E N D I

I REPUBLIKËS SË SHQIPËRISË
V E N D O S I:

Në ligjin nr.8436, datë 28.3.1996 “Për organizimin e pushtetit gjyqësor në Republikën e Shqipërisë”, ndryshuar me ligjin nr.8546, datë 5.11.1999 bëhen këto ndryshime:

Neni 1

Pas nenit 4 shtohet neni 4/a me këtë përmbajtje:

“Neni 4/a
Viti gjyqësor

1. Viti gjyqësor fillon më datën 10 maj të çdo viti kalendarik dhe përfundon më datën 9 maj të vitit pasardhës.
2. Ceremonia e përurimit të vitit të ri gjyqësor bëhet në formë publike dhe solemne. Në këtë ceremoni marrin pjesë gjyqtarë, prokurorë, funksionarë të Ministrisë së Drejtësisë, të ftuar nga Gjykata Kushtetuese, Zyra e Avokatit të Popullit, Dhoma Kombëtare e Avokatisë, Dhoma Kombëtare e Noterisë, si dhe nga institucione ose subjekte të tjera, veprimtaria e të cilëve lidhet me fushën e drejtësisë dhe gjyqësorit.
3. Ditën e përurimit të vitit të ri gjyqësor, Kryetari i Gjykatës së Lartë, Prokurori i Përgjithshëm dhe Ministri i Drejtësisë bëjnë publike Rezolutën e Përbashkët, lidhur me administrimin dhe problemet në fushën e drejtësisë në Republikën e Shqipërisë, në të cilën, ndër të tjera, jepen edhe orientime dhe rekomandime për veprimtarinë në vitin e ri gjyqësor.
4. Kopje e Rezolutës së Përbashkët, lidhur me administrimin dhe problemet në fushën e drejtësisë, i dërgohet Presidentit të Republikës, Kuvendit dhe Kryeministrit të Republikës së Shqipërisë.”

Neni 2

Në fillim të nenit 6 shtohet një paragraf me këtë përmbajtje:
“Gjykata të shkallës së parë janë gjykatat e rretheve gjyqësore, gjykatat e krimeve të rënda dhe gjykatat ushtarake.”

Neni 3

Neni 7 ndryshohet si vijon:
“Gjykatat e apelit gjykojnë në shkallë të dytë, me trup gjykues të përbërë nga tre gjyqtarë, ankimet kundër vendimeve të gjykatave të rretheve gjyqësore.
Gjykatat e apelit gjykojnë në shkallë të dytë, me trup gjykues të përbërë nga pesë gjyqtarë, ankimet kundër vendimeve të gjykatave për krimet e rënda.”

Neni 4

Në fund të nenit 10 shtohet një fjali me këtë përmbajtje:
“Krimet e rënda gjykohen nga pesë gjyqtarë.”

Neni 5

Në nenin 11 në paragrafin e parë bëhen këto shtesa dhe ndryshime:
- Në fjalinë e parë, fjalët “Gjykatat e shkallës së parë” zëvendësohen me fjalët “Gjykatat e rretheve gjyqësore”.
- Pas fjalisë së parë shtohet një fjali me këtë përmbajtje:
“Gjykatat për krimet e rënda organizohen dhe funksionojnë në një a më shumë rrethe gjyqësore.”

Neni 6

Në nenin 14/b, në fund të pikës së dytë, shtohet një fjali me këtë përmbajtje:
“Kancelari përfiton pagë dhe leje të pagueshme vjetore të njëjtë me atë të gjyqtarit të gjykatës përkatëse ku ushtron funksionet e tij.”

Neni 7

Në nenin 17 në paragrafin e dytë, pas fjalëve “ngarkesën në punë”, shtohen fjalët “, verifikimin dhe evidentimin e pasurive të deklaruara, të çështjeve të pajtueshmërisë së veprimtarisë dhe sjelljes së gjyqtarëve,”

Neni 8

Në nenin 24 në pikën 1 fjalët “Gjyqtarët e gjykatës së apelit” zëvendësohen me fjalët “Gjyqtarët e gjykatave për krimet e rënda dhe të gjykatave të apelit”.

Neni 9

Pas nenit 25 shtohet neni 25/a me këtë përmbajtje:
“Për plotësimin e vendeve vakante dhe emërimin në detyrë të specialistëve psikologë, që bëjnë pjesë në trupat gjykues për gjykimin e të miturve, zbatohen procedurat e parashikuara në nenet 21, 22 dhe 23 të këtij ligji.
Specialisti psikolog përfiton 80 për qind të pagës së gjyqtarit të gjykatës së rrethit gjyqësor ku ushtron funksionet e tij, si dhe leje të pagueshme vjetore prej 30 ditësh.”

Neni 10

Pas nenit 30 shtohet neni 30/a me këtë përmbajtje:
“Gjyqtarët mund të shërbejnë në nivele drejtuese të kabinetit të Ministrit dhe strukturave juridiko-profesionale të Ministrisë së Drejtësisë. Periudha e shërbimit civil të tyre në këto struktura njihet periudhë vjetërsie në punë si gjyqtar për efekt të kërkesave të karrierës profesionale, të parashikuara në dispozitat e ligjeve për organizimin e pushtetit gjyqësor, Gjykatës së Lartë, Gjykatës Kushtetuese dhe të Prokurorisë.
Gjyqtarët që shërbejnë si nëpunës civilë në Ministrinë e Drejtësisë, me kërkesë të tyre, riemërohen gjyqtarë pa konkurrs.”

Neni 11

Pas nenit 38 shtohet neni 38/a me këtë përmbajtje:

“Neni 38/a

Ruajtja e veçantë vetjake për familjen dhe pronën e gjyqtarëve të gjykatave për krimet e rënda, si dhe trajtimi financiar i posaçëm i tyre, rregullohen me ligj.”

Neni 12
Dispozitë kalimtare

Koha e fillimit të veprimtarisë së gjykatave për krimet e rënda caktohet me ligj.

Neni 13

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.2731, datë 7.8.2000 të Presidentit të Republikës së Shqipërisë, Rexhep Meidani.
